SL Uradni list Evropske unije C 111/29

Obvestilo o začetku zaščitne preiskave v zvezi z uvozom jeklenih izdelkov

(2018/C 111/10)

Iz informacij, ki so trenutno na voljo Evropski komisiji (v nadaljnjem besedilu: Komisija), ter veljavnih nadzornih ukrepov (1) je razvidno, da se je uvoz nekaterih jeklenih izdelkov v zadnjem času močno povečal, kar kaže na obstoj zadostnih dokazov, da je treba zaradi takšnega gibanja uvoza sprejeti zaščitne ukrepe. Komisija je zato sklenila, da bo po uradni dolžnosti začela zaščitno preiskavo v skladu s členom 5 Uredbe (EU) 2015/478 Evropskega parlamenta in Sveta (2) in členom 3 Uredbe (EU) 2015/755 Evropskega parlamenta in Sveta (3).

1. IZDELKI V PREISKAVI

Izdelki v tej preiskavi zajemajo nekatere jeklene izdelke (v nadaljnjem besedilu: zadevni izdelki). Zadevni izdelki so skupaj z oznakami KN, pod katere se trenutno uvrščajo, navedeni v Prilogi I k temu obvestilu. Navedene oznake KN so zgolj informativne narave.

2. POVEČANJE UVOZA IN ŠKODA

Iz informacij, ki so trenutno na voljo Komisiji, je razvidno, da se je celoten uvoz zadevnih izdelkov povečal z 17,8 milijona ton na 29,3 milijona ton v obdobju 2013–2017. Uvoz zadevnih izdelkov se je med letoma 2013 in 2016 povečal za približno 65 %. Uvoz se je najbolj povečal leta 2015 in zlasti leta 2016, ko je dosegel 28,6 milijona ton. Uvoz zadevnih izdelkov je nato ostal na visoki ravni. Poleg tega je prišlo do nenadnih, nedavnih, znatnih in strmih povečanj uvoza vsakega posameznega zadevnega izdelka v absolutnem smislu. Poleg tega Komisija ugotavlja, da se je celoten uvoz zadevnih izdelkov povečal tudi v relativnem smislu, tj. s 7,3 % na 11,6 %, kar zadeva proizvodnjo, in z 12,2 % na 17,6 %, kar zadeva potrošnjo. V obeh primerih se je povečanje pokazalo v obdobju 2014–2016, po tem obdobju pa je uvoz ostal na razmeroma visoki ravni. Zdi se, da je porast uvoza posledica nepredvidenih dogodkov, npr. svetovne presežne zmogljivosti v jeklarstvu in trgovinskih ukrepov, ki jih je vrsta tretjih držav sprejela v zadnjih letih zaradi navedene svetovne presežne zmogljivosti.

Obstajajo tudi zadostni dokazi, da so obseg in cene teh uvozov povzročili ali bi lahko povzročili znatno splošno poslabšanje položaja industrije Unije, in sicer na podlagi gospodarskih indikatorjev iz člena 9 Uredbe (EU) 2015/478 in člena 6 Uredbe (EU) 2015/755. Ti dokazi zlasti kažejo, da je uvoz nekaterih kategorij zadevnih izdelkov med drugim negativno vplival na tržni delež proizvajalcev Unije. Poleg tega so bile uvozne cene v celotnem obdobju nižje od prodajnih cen industrije Unije. Zaradi tega znatnega pritiska na prodajne cene industrije Unije so bile stopnje dobička negativne ali nizke. Čeprav se zdi, da se je finančno stanje v letu 2017 izboljšalo, so nekateri zadevni izdelki še vedno v negotovem položaju in občutljivi na nadaljnje povečanje uvoza, do katerega bo verjetno prišlo zelo kmalu glede na splošne presežne zmogljivosti v jeklarstvu, naraščajoče število ukrepov trgovinske zaščite za jeklene izdelke, ki so jih sprejele tretje države, in nedavne ukrepe Združenih držav Amerike na podlagi oddelka 232. S preiskavo bo preučeno, kakšno je stanje v zvezi z zadevnimi izdelki, vključno s stanjem za vsako posamezno kategorijo izdelkov, in sicer prav tako na podlagi najnovejšega razvoja dogodkov, kot so morebitne preusmeritve trgovine zaradi ukrepov ZDA.

3. POSTOPEK

Po posredovanju informacij državam članicam je Komisija ugotovila, da obstajajo zadostni dokazi, ki upravičujejo začetek preiskave, zato začenja preiskavo v skladu s členom 5 Uredbe (EU) 2015/478 in členom 3 Uredbe (EU) 2015/755.

S preiskavo se bo ugotovilo, ali se zaradi nepredvidenega razvoja dogodkov zadevni izdelki uvažajo v Unijo v tako povečanih količinah in/ali pod takšnimi pogoji, da se povzroča ali bi se lahko povzročila resna škoda proizvajalcem Unije, ki proizvajajo podobne ali neposredno konkurenčne izdelke.

3.1 Pisna stališča, izpolnjeni vprašalniki in korespondenca

Komisija bo za pridobitev informacij, za katere meni, da so potrebne, poslala vprašalnike znanim proizvajalcem podobnih ali neposredno konkurenčnih izdelkov ter vsem znanim združenjem proizvajalcev v Uniji. Komisija mora izpolnjene vprašalnike prejeti v 21 dneh od datuma, ko so bili poslani.

Vse zainteresirane strani, vključno s proizvajalci izvozniki, uvozniki in uporabniki zadevnih izdelkov ter njihovimi združenji, so vabljene, naj pisno predstavijo svoja stališča ter predložijo informacije in dokaze. Stališča v prosti obliki je treba predložiti v 21 dneh od datuma objave tega obvestila v Uradnem listu Evropske unije. Zainteresirane strani lahko za vprašalnik zaprosijo Komisijo, po možnosti po elektronski pošti in najpozneje v 15 dneh po objavi tega obvestila v Uradnem listu Evropske unije. Izpolnjene vprašalnike je treba predložiti v 21 dneh od datuma, ko so bili poslani.

Stališča in informacije, predloženi po zgoraj navedenih rokih, morda ne bodo upoštevani.

3.2 Navodila za predložitev pisnih stališč in izpolnjenih vprašalnikov ter korespondenco

Za informacije, predložene Komisiji, ne veljajo avtorske pravice. Preden zainteresirane strani Komisiji predložijo informacije in/ali podatke, za katere veljajo avtorske pravice tretje osebe, morajo imetnika avtorskih pravic zaprositi za posebno dovoljenje, s katerim ta Komisiji izrecno dovoli (a) uporabo informacij in podatkov za namen tega postopka trgovinske zaščite in (b) predložitev informacij in/ali podatkov zainteresiranim stranem v tej preiskavi v obliki, ki jim omogoča, da uveljavljajo svojo pravico do obrambe.

Vsa pisna stališča, vključno z informacijami, ki jih zahteva to obvestilo, izpolnjenimi vprašalniki in korespondenco, ki jih zainteresirane strani predložijo kot zaupne, se označijo z „Limited“ (1). Zainteresirane strani, ki bodo predložile informacije v tej preiskavi, so pozvane, naj navedejo razloge svojega zahtevka za zaupno obravnavo.

Da bi se med preiskavo vsem zainteresiranim stranem zagotovile enake pravice do obrambe, morajo zainteresirane strani, ki predložijo informacije z oznako „Limited“, priložiti nezaupni povzetek in ga označiti s „For inspection by interested parties“. Taki povzetki morajo biti dovolj podrobni, da zajamejo bistvo zaupnih informacij. Če stran, ki predloži zaupne informacije, ne more ustrezno utemeljiti svoje zahteve za zaupno obravnavo ali ne priloži nezaupnega povzetka v predpisani obliki in z zahtevano kakovostjo, takšne informacije morda ne bodo upoštevane.

Zainteresirane strani so pozvane, da po elektronski pošti pošljejo vsa stališča in zahtevke, tudi skenirane kopije pooblastil in potrdil, razen obsežnih odgovorov, ki se predložijo na CD-ROM-u ali DVD-ju osebno ali s priporočeno pošto.

Zainteresirane strani se z uporabo elektronske pošte strinjajo s pravili, ki veljajo za elektronsko pošiljanje, kot so navedena v dokumentu „KORESPONDENCA Z EVROPSKO KOMISIJO V ZADEVAH GLEDE TRGOVINSKE ZAŠČITE“, ki je objavljen na spletišču GD za trgovino:

http://trade.ec.europa.eu/doclib/docs/2011/june/tradoc_148003.pdf

Zainteresirane strani morajo v sporočilu navesti svoje ime, naslov, telefonsko številko in veljaven elektronski naslov ter zagotoviti, da gre za uraden in delujoč poslovni elektronski naslov podjetja, ki se pregleduje in uporablja vsak dan. Komisija bo po prejemu kontaktnih podatkov z zainteresiranimi stranmi komunicirala zgolj po elektronski pošti, razen če te izrecno zaprosijo za prejemanje vseh dokumentov Komisije po drugi poti ali če vrsta dokumenta zahteva uporabo priporočene pošte. Zainteresirane strani lahko nadaljnja pravila in informacije v zvezi s korespondenco s Komisijo, vključno z veljavnimi načeli za predložitev stališč po elektronski pošti, najdejo v zgoraj navedenih navodilih za zainteresirane strani.

Naslov Komisije za korespondenco:

European Commission Directorate-General for Trade Directorate H, Unit H5 Office: CHAR 03/66 1049 Bruxelles/Brussel BELGIQUE/BELGIË E-naslov: TRADE-SAFEGUARD-STEEL@ec.europa.eu

3.3 Zaslišanja

V skladu s členom 5 Uredbe (EU) 2015/478 in členom 3 Uredbe (EU) 2015/755 lahko vse zainteresirane strani zaprosijo za zaslišanje pri Komisiji v 21 dneh od datuma objave tega obvestila v Uradnem listu Evropske unije.

4. PREVERJANJE INFORMACIJ

Zainteresirane strani, ki so predstavile svoja stališča, predložile informacije ali zaprosile za zaslišanje v skladu s členom 5 Uredbe (EU) 2015/478 in členom 3 Uredbe (EU) 2015/755, ter predstavniki držav izvoznic lahko na pisno zahtevo pregledajo vse informacije, ki so bile predložene Komisiji v zvezi s preiskavo in ki niso notranji dokumenti, ki jih pripravijo organi Unije ali njenih držav članic, če je zadevna informacija pomembna za predstavitev njihove zadeve in ni zaupna v smislu člena 8 Uredbe (EU) 2015/478 ali člena 5 Uredbe (EU) 2015/755 ter jo Komisija uporablja v preiskavi. Zainteresirane strani, ki so se javile, lahko sporočijo svoja stališča o zadevnih informacijah Komisiji, ta stališča pa se nato lahko upoštevajo, če so podprta z zadostnimi dokazi.

5. NESODELOVANJE

Če katera koli zainteresirana stran zavrne dostop do potrebnih informacij, jih ne predloži v predpisanih rokih ali znatno ovira preiskavo, se lahko ugotovitve sprejmejo na podlagi razpoložljivih dejstev v skladu s členom 5 Uredbe (EU) 2015/478 in členom 3 Uredbe (EU) 2015/755. Če se ugotovi, da je katera koli zainteresirana stran predložila napačne ali zavajajoče informacije, teh informacij ni treba upoštevati, uporabijo pa se lahko razpoložljiva dejstva.

6. POOBLAŠČENEC ZA ZASLIŠANJE

Zainteresirane strani lahko zahtevajo posredovanje pooblaščenca za zaslišanje v trgovinskih postopkih. Pooblaščenec za zaslišanje je posrednik med zainteresiranimi stranmi in preiskovalnimi službami Komisije. Pooblaščenec za zaslišanje obravnava zahtevke za dostop do dokumentacije, nestrinjanja z zaupnostjo dokumentov, zahtevke za podaljšanje rokov in zahtevke tretjih oseb za zaslišanje. Pooblaščenec za zaslišanje lahko s posamezno zainteresirano stranjo organizira zaslišanje in nastopi kot posrednik, da se v celoti upoštevajo njene pravice do obrambe.

Zahtevek za zaslišanje pri pooblaščencu za zaslišanje je treba vložiti pisno in navesti razloge zanj. Za zaslišanja o vprašanjih, ki se nanašajo na začetno fazo preiskave, je treba vložiti zahtevek v 15 dneh od datuma objave tega obvestila v Uradnem listu Evropske unije.

Pooblaščenec za zaslišanje ravno tako omogoči vpletenim stranem, da med zaslišanjem predstavijo različna stališča in nasprotne argumente, med drugim v zvezi s povečanjem uvoza, škodo, vzročno zvezo in interesom Unije.

Dodatne informacije in kontaktni podatki so zainteresiranim stranem na voljo na spletnih straneh pooblaščenca za zaslišanje na spletišču GD za trgovino: http://ec.europa.eu/trade/trade-policy-and-you/contacts/hearing-officer/

7. ČASOVNI OKVIR PREISKAVE

Če Komisija ugotovi, da so zaščitni ukrepi potrebni, sprejme potrebne odločitve v skladu s poglavjem V uredb (EU) 2015/478 oziroma (EU) 2015/755 najpozneje devet mesecev po začetku preiskave, razen v primeru izjemnih okoliščin, ko se ta rok lahko podaljša za največ dva meseca. Če se rok podaljša, Komisija v Uradnem listu Evropske unije objavi obvestilo o trajanju podaljšanja in navede povzetek razlogov zanj.

8. OBDELAVA OSEBNIH PODATKOV

Vsi osebni podatki, zbrani v tej preiskavi, bodo obdelani v skladu z Uredbo (ES) št. 45/2001 Evropskega parlamenta in Sveta z dne 18. decembra 2000 o varstvu posameznikov pri obdelavi osebnih podatkov v institucijah in organih Skupnosti in o prostem pretoku takih podatkov (4).

(1) Izvedbena uredba Komisije (EU) 2016/670 z dne 28. aprila 2016 o uvedbi predhodnega nadzora uvoza nekaterih železnih in jeklenih izdelkov s poreklom iz nekaterih tretjih držav s strani Unije (UL L 115, 29.4.2016, str. 37).

(2) Uredba (EU) 2015/478 Evropskega parlamenta in Sveta z dne 11. marca 2015 o skupnih pravilih za uvoz (UL L 83, 27.3.2015, str. 16).

(3) Uredba (EU) 2015/755 Evropskega parlamenta in Sveta z dne 29. aprila 2015 o skupnih pravilih za uvoz iz nekaterih tretjih držav (UL L 123, 19.5.2015, str. 33).

(1) Dokument z oznako „Limited“ se šteje za zaupen dokument v skladu s členom 8 Uredbe (EU) 2015/478, členom 5 Uredbe (EU) 2015/755 in členom 3.2 Sporazuma STO o zaščitnih ukrepih. Poleg tega je dokument zaščiten v skladu s členom 4 Uredbe Evropskega parlamenta in Sveta (ES) št. 1049/2001 (UL L 145, 31.5.2001, str. 43).

(4) UL L 8, 12.1.2001, str. 1.